Salt sem hér er á markaði er ekki háð takmörkunum við innflutning , heldur eru vörurnar í frjálsu flæði á Evrópska efnahafssvæðinu og því undir eftirliti í framleiðslulandinu og markaðseftirliti þar sem varan er notuð . Þetta kemur fram á vef Matvælastofnunar . Óviðunandi að iðnaðarsalt sé notað í matvælaiðnaði „ Iðnaðarsalt er því ekki ólögleg vara , sem er háð takmörkunum við flutning til landsins , heldur er vandamálið hvernig það hefur verið markaðssett fyrir matvælaiðnað . Það er ekki ásættanlegt að salt sem notað er í matvælaiðnaði sé ekki sérstaklega framleitt til þeirrar notkunar , því slíkt salt er háð strangara eftirliti . Ábyrgðin hvílir á þeim aðila sem flytur saltið til landsins og setur það á markað , hjá fyrirtækjum sem kaupa og nota vöruna án athugasemda og eftirlitsaðilum sem ekki hafa áttað sig á dreifingu hennar til matvælaiðnaðar , “ segir á vef Matvælastofnunar . Eiga að vera með innra eftirlit Matvælafyrirtæki eiga að starfrækja innra eftirlit og er það skilyrði fyrir starfsleyfisveitingu . Einn af grunnþáttum þess er móttökueftirlit , þ.e. skoðun hráefna , annarra innihaldsefna , umbúða og allra þátta sem geta haft áhrif á öryggi matvæla . Unnið að samræmingu eftirlits Matvælastofnun og heilbrigðiseftirlit sveitarfélaga hafa samstarf um matvælaeftirlit og ráðgera samræmt eftirlitsverkefni á árinu 2012 til að kanna innra eftirlit fyrirtækja . Að gefnu tilefni hefur Matvælastofnun þegar rætt um að í þessu verkefni verði kannað hvernig matvælafyrirtæki sinna móttökueftirliti til að tryggja að öll aðföng séu ætluð til vinnslu og pökkunar á matvælum og standist kröfur um hollustuhætti . Stofnunin hefur einnig rætt við Samtök iðnaðarins og mun ræða við önnur hagsmunasamtök matvælafyrirtækja til að koma af stað átaki í matvælaiðnaði og hjá dreifingaraðilum , sem felist í að tryggja með eigin eftirliti að skilyrði matvælalöggjafar sé uppfyllt . Þannig taka fyrirtækin ábyrgð á öryggi eigin vöru eins og þeim ber samkvæmt matvælalögum . Niðurstöður átaksverkefnis opinberra eftirlits aðila verða síðan gerðar opinberar eins og tíðkast með samræmd eftirlitsverkefni þeirra , segir enn fremur á vef Mast .